b"\n_START_ARTICLE_\nHolly Hunter\n_START_SECTION_\nUra\n_START_PARAGRAPH_\nHunter opiskeli n\xc3\xa4yttelemist\xc3\xa4 Carnegie Mellon -yliopistossa, josta valmistui vuonna 1980. H\xc3\xa4n teki ensimm\xc3\xa4isen elokuvaesiintymisens\xc3\xa4 vuonna 1981 elokuvassa Koston liekit, jossa h\xc3\xa4nell\xc3\xa4 oli sivuosarooli, ja elokuvauransa ensimm\xc3\xa4isen p\xc3\xa4\xc3\xa4osaroolin vuonna 1987 Coenin veljesten elokuvassa Arizona Baby. H\xc3\xa4n esitti tuossa elokuvassa Edwina \xe2\x80\x9dEd\xe2\x80\x9d McDunnoughia toisen p\xc3\xa4\xc3\xa4osaesitt\xc3\xa4j\xc3\xa4n Nicolas Cagen ollessa H. I. McDunnough. Samana vuonna Hunter n\xc3\xa4ytteli my\xc3\xb6s elokuvassa Broadcast News \xe2\x80\x93 suora l\xc3\xa4hetys ja sai suorituksestaan useita palkintoja, muun muassa parhaan naisp\xc3\xa4\xc3\xa4osan Hopeisen karhun Berliinin elokuvajuhlilta. H\xc3\xa4n oli my\xc3\xb6s ehdolla Oscarin (paras naisp\xc3\xa4\xc3\xa4osa) ja Golden Globen (paras naisp\xc3\xa4\xc3\xa4osa komediassa tai musikaalissa) saajaksi.   _NEWLINE_Hunter on saanut useita palkintoehdokkuuksia my\xc3\xb6s my\xc3\xb6hemm\xc3\xa4ll\xc3\xa4 urallaan. Vuoden 1994 Oscar-gaalassa h\xc3\xa4n oli ehdolla kahdessa kategoriassa, paras naisp\xc3\xa4\xc3\xa4osa (Piano) ja paras naissivuosa (Firma). H\xc3\xa4n voitti palkinnon roolistaan Ada McGrathina draamaelokuvassa Piano. H\xc3\xa4n sai roolista my\xc3\xb6s monia muita palkintoja, muun muassa BAFTA-palkinnon, Golden Globen ja parhaan naisp\xc3\xa4\xc3\xa4osan Prix d'interpr\xc3\xa9tation f\xc3\xa9minine -palkinnon Cannesin elokuvajuhlilta. Viimeisimm\xc3\xa4n useampia palkintoehdokkuuksia ker\xc3\xa4nneen elokuvaroolinsa Hunter teki vuonna 2003 elokuvassa Kolmetoista, josta h\xc3\xa4n oli parhaan naissivuosan sarjassa ehdolla muun muassa Oscarin, BAFTA-palkinnon, Golden Globen ja SAG-palkinnon saajaksi._NEWLINE_Edell\xc3\xa4 mainittujen elokuvien lis\xc3\xa4ksi muita Hunterin tunnettuja elokuvia ovat muun muassa Coenin veljesten elokuva Voi veljet, miss\xc3\xa4 lienet? vuodelta 2000 ja animaatioelokuva Ihmeperhe, jossa h\xc3\xa4n toimi Helen Parrin (suomenkielisess\xc3\xa4 versiossa Elli Vaara) alkuper\xc3\xa4isen\xc3\xa4 \xc3\xa4\xc3\xa4nen\xc3\xa4._NEWLINE_Hunter n\xc3\xa4ytteli p\xc3\xa4\xc3\xa4roolia, Grace Hanadarkoa Turner Network Televisionin (TNT) vuosina 2007\xe2\x80\x932010 ensiesitt\xc3\xa4m\xc3\xa4ss\xc3\xa4 rikosdraamasarjassa Hyv\xc3\xa4ss\xc3\xa4 uskossa. H\xc3\xa4n oli tuosta roolista kahdesti ehdolla Emmyn ja kerran Golden Globen saajaksi. H\xc3\xa4net on palkittu televisiopalkinto Emmyll\xc3\xa4 kahdesti, vuonna 1989 p\xc3\xa4\xc3\xa4osasta televisioelokuvassa Roe vs. Wade ja vuonna 1993 p\xc3\xa4\xc3\xa4osasta televisioelokuvassa Murhaaja\xc3\xa4idin tarina.  _NEWLINE_Hunter on n\xc3\xa4ytellyt urallaan elokuvien ja television lis\xc3\xa4ksi my\xc3\xb6s teatterissa. H\xc3\xa4n teki ensiesiintymisens\xc3\xa4 Broadwayll\xc3\xa4 vuonna 1982 Beth Henleyn kirjoittamassa n\xc3\xa4ytelm\xc3\xa4ss\xc3\xa4 Crimes of the Heart. Vuonna 1984 h\xc3\xa4n n\xc3\xa4ytteli p\xc3\xa4\xc3\xa4henkil\xc3\xb6 Carnellea niin ik\xc3\xa4\xc3\xa4n Henleyn kirjoittamassa n\xc3\xa4ytelm\xc3\xa4ss\xc3\xa4 The Miss Firecracker Contest ja uusi roolin sen vuonna 1989 ilmestyneess\xc3\xa4 elokuvaversiossa._NEWLINE_Hunter sai t\xc3\xa4hden Hollywood Walk of Famelle vuonna 2008.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nHunter on ollut naimisissa kerran: vuonna 1995 solmittu avioliitto elokuvaaja Janusz Kami\xc5\x84skin kanssa p\xc3\xa4\xc3\xa4ttyi vuonna 2001. My\xc3\xb6hemmin h\xc3\xa4n on seurustellut brittin\xc3\xa4yttelij\xc3\xa4 Gordon MacDonaldin kanssa, jonka kanssa on n\xc3\xa4ytellyt Marina Carrin n\xc3\xa4ytelm\xc3\xa4ss\xc3\xa4 By the Bog of Cats Lontoon West Endill\xc3\xa4. H\xc3\xa4nell\xc3\xa4 on MacDonaldin kanssa kaksi lasta, tammikuussa 2006 syntyneet kaksospojat."